**Α. Ενδεικτική επιστολή προς τους γονείς/ασκούντες την επιμέλεια μαθητών/τριών**

**Αγαπητοί γονείς/ ασκούντες την επιμέλεια μαθητών/τριών**

Τη φετινή σχολική χρονιά μέσα στα Εργαστήρια Δεξιοτήτων το τμήμα του/της (ονοματεπώνυμο μαθητή/τριας) θα συμμετέχει σε ένα εκπαιδευτικό πρόγραμμα ευαισθητοποίησης σε θέματα σεξουαλικής διαπαιδαγώγησης με τίτλο «Η πορεία των εφηβικών σχέσεων από το χθες στο σήμερα». Το πρόγραμμα θα ολοκληρωθεί σε επτά εργαστήρια και θα το συντονίζει ο/η (ονοματεπώνυμο εκπαιδευτικού).

Σκοπό του προγράμματος αποτελεί η εκπαίδευση των μαθητών/τριών σε θέματα που αφορούν τις εφηβικές σχέσεις, όπως αυτές διαμορφώνονται σε βάθος χρόνου από το χθες στο σήμερα. Θα σταθούν με σεβασμό και αξιοπρέπεια απέναντι στις ιστορίες που θα ειπωθούν και θα κατανοήσουν την πορεία των εφηβικών σχέσεων. Έτσι, λοιπόν, θα πάρουν συνέντευξη από τον παππού και τη γιαγιά ή από κάποιο άλλο πρόσωπο του στενού οικογενειακού κύκλου και θα τις αποδώσουν σε ένα μικρό κείμενο. Στο κλίμα ασφάλειας που επιδιώκει να καλλιεργήσει το πρόγραμμα εντάσσεται και η σύνδεση των γονέων/κηδεμόνων με την πορεία του προγράμματος. Αποκτώντας μια πιο ενεργή συμμετοχή στη διαδικασία, σας προσκαλούμε να γράψετε ένα γράμμα περιγράφοντας το κλίμα των εφηβικών σχέσεων στη δική σας εποχή, να μας μεταφέρετε πως ένιωθαν οι έφηβοι/ες εκείνον τον καιρό. Τα γράμματα αυτά θα διαβαστούν κατά τη διάρκεια του τρίτου εργαστηρίου. Η προσέγγιση των θεματικών πλαισιώνεται με επιστημονικό τρόπο. Αφού λοιπόν διατρέξουμε το πλέγμα των εφηβικών σχέσεων μέσα από δύο (2) γενιές, θα φτάσουμε στο σήμερα. Εδώ, λοιπόν, θα έρθει η σειρά των παιδιών σας να μας περιγράψουν πως βιώνουν τις εφηβικές σχέσεις στη σημερινή εποχή που μεταβάλλεται διαρκώς. Θα επιχειρήσουμε να συγκεντρώσουμε όλες αυτές τις ιστορίες που θα προκύψουν και να φτιάξουμε μια μικρή ταινία και ένα βιβλίο.

Ο κόσμος γύρω μας αλλάζει και μεταβάλλεται με γοργούς ρυθμούς. Οι συνθήκες που έχει διαμορφώσει η παγκοσμιοποίηση με την είσοδο της τεχνολογίας σε κάθε πτυχή της καθημερινής ζωής και, κατά συνέπεια, και της σχολικής καθημερινότητας, αλλάζουν το τοπίο. Ζούμε σε μια εποχή που τη διακρίνει η ρευστότητα. Τα παιδιά μας, οι μαθητές/τριες, δεν μένουν ανεπηρέαστα από το κλίμα που διαμορφώνεται. Μας χρειάζονται δίπλα τους για να τα στηρίξουμε και να τα υποστηρίξουμε και να τα ακούσουμε όταν θα είναι έτοιμα να μας μιλήσουν.

Σας ευχαριστούμε για τη συνεργασία.

